Du er ikke den eneste, der fik det indtryk, at politiet var ansvarlig for drengen Farhad Tobers forsvinden, og at politiet måske ligefrem havde slået ham ihjel. Det indtryk har rigtig mange mennesker fået, selv om DR fastholder, at de slet ikke har antydet noget sådant, og at de overhovedet ikke kan være ansvarlige for, hvordan seerne opfatter programmet. Jeg så Presselogen på TV 2 den 5. november, hvor ikke mindre end tre danske chefredaktører uafhængigt af hinanden gik skarpt i rette med den vinkling, som DR lavede i programmet. Også de tre chefredaktører mente, at DR i programmet mere end antydede, at politiet havde med Farhads forsvinden at gøre. Min egen opfattelse er også, at DR går langt over stregen i den del af dokumentaren, der handler om Farhads forsvinden. Det gav jeg i øvrigt også udtryk for, da jeg deltog i radioprogrammet P1 Debat på DR den 6. november. Demonstrationer I kølvandet på programmet blev der afholdt demonstrationer og fakkeltog i mange byer. Det var klart, at mange demonstranter gik på gaden, fordi de troede, at politiet havde noget med drengens forsvinden at gøre. DR-udsendelsen har på den måde kastet mistillid til både politiet og den syriske familie, men efter min mening står især DR noget vingeskudt tilbage. Man risikerer at kaste yderligere mistillid til den i forvejen tårnhøje mistillid til medierne. I en troværdighedsanalyse fra i år skraber journalister i forvejen bunden. Ført bag lyset Der er som sagt en del uafklarede ting omkring politiets ageren, og de behandles i dertil indrettede klagespor. Der er imidlertid et spørgsmål omkring DR, som udestår, og som jeg håber bliver afklaret på den ene eller anden måde. Jeg sidder i hvert fald som mange andre tilbage med den opfattelse, at DR ikke havde belæg for at vinkle udsendelsen så skarpt som tilfældet var i forhold til Farhads forsvinden. DR er muligvis blevet ført bag lyset af familien, men det undskylder efter min mening ikke vinklingen i sagen. Enten burde man have ventet med at sende dokumentaren, eller også skulle man have researchet noget mere og bedre. Store konsekvenser Det er skadeligt for DR’s troværdighed, at historien om politiets indblanding ikke holdt vand, og at man ikke gik dybere i forhold til at afdække, i hvilket omfang familien var impliceret i hans forsvinden. I bedste fald er DR altså blevet manipuleret af familien. I værste fald har man vidst, at der var noget galt med historien, men valgte at bringe den alligevel. Dokumentaren har fået store konsekvenser for nogle af de involverede betjente og deres familier, der har været udsat for stærkt ubehagelige episoder på grund af mistanken om, at de havde noget med Farhads forsvinden at gøre.